CELEX: 32013R0183
Language: lt
Date: 2013-03-04 00:00:00
Title: 2013 m. kovo 4 d. Komisijos reglamentas (ES) Nr. 183/2013, kuriuo dėl 1-ojo tarptautinio finansinės atskaitomybės standarto iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002  Tekstas svarbus EEE

5.3.2013   
            
            
               LT
            
            
               Europos Sąjungos oficialusis leidinys
            
            
               L 61/6
            
         KOMISIJOS REGLAMENTAS (ES) Nr. 183/2013
   2013 m. kovo 4 d.
   kuriuo dėl 1-ojo tarptautinio finansinės atskaitomybės standarto iš dalies keičiamas Reglamentas (EB) Nr. 1126/2008, priimantis tam tikrus tarptautinius apskaitos standartus pagal Europos Parlamento ir Tarybos reglamentą (EB) Nr. 1606/2002
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2002 m. liepos 19 d. Europos Parlamento ir Tarybos reglamentą (EB) Nr. 1606/2002 dėl tarptautinių apskaitos standartų taikymo (1), ypač į jo 3 straipsnio 1 dalį,
   kadangi:
   
               (1)
            
            
               Komisijos reglamentu (EB) Nr. 1126/2008 (2) priimti tam tikri tarptautiniai standartai ir aiškinimai, galioję 2008 m. spalio 15 d.;
            
         
               (2)
            
            
               2012 m. kovo 13 d. Tarptautinių apskaitos standartų valdyba paskelbė 1-ojo tarptautinio finansinės atskaitomybės standarto (TFAS) „Tarptautinių finansinės atskaitomybės standartų taikymas pirmą kartą“ pataisas „Valstybės paskolos“ (toliau – 1-ojo TFAS pataisos). 1-ojo TFAS pataisos susijusios su paskolomis, gautomis iš valstybių mažesnėmis nei rinkos palūkanomis, o jų tikslas – suteikti galimybę TFAS pirmą kartą taikantiems ūkio subjektams retrospektyviai netaikyti visų nuostatų, kai jie pereina prie TFAS. Taigi 1-ojo TFAS pataisomis nustatoma retrospektyvaus TFAS taikymo išimtis reikalaujant, kad pirmą kartą standartus taikantys ūkio subjektai taikytų 39-ajame tarptautiniame apskaitos standarte (TAS) „Finansinės priemonės. Pripažinimas ir vertinimas“ ir 20-ajame TAS „Valstybės dotacijų apskaita ir informacijos apie valstybės paramą atskleidimas“ nustatytus reikalavimus perspektyviai valstybės paskoloms, turimoms TFAS taikymo pradžios datą;
            
         
               (3)
            
            
               šiuo reglamentu patvirtinamos 1-ojo TFAS pataisos. Šiame standarte daroma nuorodų į 9-ąjį TFAS, kurio šiuo metu negalima taikyti, nes 9-asis TFAS dar nėra priimtas Sąjungoje. Todėl visas nuorodas į 9-ąjį TFAS šio reglamento priede reikėtų laikyti nuorodomis į 39-ąjį TAS „Finansinės priemonės. Pripažinimas ir vertinimas“;
            
         
               (4)
            
            
               pasikonsultavus su Europos finansinės atskaitomybės patariamosios grupės (EFAPG) techninių ekspertų grupe (TEG) patvirtinama, kad 1-ojo TFAS pataisos atitinka Reglamento (EB) Nr. 1606/2002 3 straipsnio 2 dalyje išdėstytus techninius priėmimo kriterijus;
            
         
               (5)
            
            
               todėl Reglamentas (EB) Nr. 1126/2008 turėtų būti atitinkamai iš dalies pakeistas;
            
         
               (6)
            
            
               šiame reglamente nustatytos priemonės atitinka Apskaitos reguliavimo komiteto nuomonę,
            
         PRIĖMĖ ŠĮ REGLAMENTĄ:
   1 straipsnis
   1.   Reglamento (EB) Nr. 1126/2008 priede pateiktas 1-asis tarptautinis finansinės atskaitomybės standartas (TFAS) „Tarptautinių finansinės atskaitomybės standartų taikymas pirmą kartą“ iš dalies keičiamas, kaip nurodyta šio reglamento priede.
   2.   Visos nuorodos į 9-ąjį TFAS šio reglamento priede laikomos nuorodomis į 39-ąjį TAS „Finansinės priemonės. Pripažinimas ir vertinimas“.
   2 straipsnis
   Visos įmonės 1 straipsnio 1 punkte nurodytas pataisas taiko ne vėliau kaip nuo pirmų savo finansinių metų, prasidedančių 2013 m. sausio 1 d. arba vėliau, pradžios.
   3 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. kovo 4 d.
      
         
            Komisijos vardu
         
         
            Pirmininkas
         
         José Manuel BARROSO
      
   
   
      (1)  OL L 243, 2002 9 11, p. 1.
   
      (2)  OL L 320, 2008 11 29, p. 1.
   
      PRIEDAS
      
         TARPTAUTINIAI APSKAITOS STANDARTAI
      
      
                  
                     1-asis TFAS
                  
               
               
                  
                     1-asis TFAS Tarptautinių finansinės atskaitomybės standartų taikymas pirmą kartą. Valstybės paskolos
                     
                  
               
            „Leidžiama atgaminti Europos ekonominėje erdvėje. Už Europos ekonominės erdvės ribų visos teisės, išskyrus teisę atgaminti asmeniniais ar kitokio tinkamo naudojimo tikslais, saugomos. Daugiau informacijos galima rasti TASV svetainėje www.iasb.org.“
      
         1-ojo TFAS „Tarptautinių finansinės atskaitomybės standartų taikymas pirmą kartą“ pataisos
      
      
         
            Valstybės paskolos
         
      
      Įterpiami 39N ir 39O straipsniai ir taisomas B1 straipsnis.
      
                  39N
               
               
                  2012 m. kovo mėn. paskelbtu dokumentu „Valstybės paskolos“ (1-ojo TFAS pataisos) įterptas B1 straipsnio f punktas ir B10–B12 straipsniai. Ūkio subjektas tuos straipsnius turi taikyti metiniams ataskaitiniams laikotarpiams, kurie prasideda 2013 m. sausio 1 d. arba vėliau. Leidžiama taikyti anksčiau.
               
            
                  39O
               
               
                  B10 ir B11 straipsniuose daroma nuoroda į 9-ąjį TFAS. Jeigu ūkio subjektas taiko šį TFAS, bet dar netaiko 9-ojo TFAS, B10 ir B11 straipsniuose pateiktos nuorodos į 9-ąjį TFAS laikomos nuorodomis į 39-ąjį TAS „Finansinės priemonės. Pripažinimas ir vertinimas“.
               
            
                  B1
               
               
                  Ūkio subjektas turi taikyti šias išimtis:
                  
                              (a)
                           
                           
                              finansinio turto ir finansinių įsipareigojimų pripažinimo nutraukimas (B2 ir B3 straipsniai);
                           
                        
                              (b)
                           
                           
                              apsidraudimo sandorių apskaita (B4–B6 straipsniai);
                           
                        
                              (c)
                           
                           
                              nekontroliuojamos dalys (B7 straipsnis);
                           
                        
                              (d)
                           
                           
                              finansinio turto grupavimas ir vertinimas (B8 straipsnis);
                           
                        
                              (e)
                           
                           
                              įterptosios išvestinės finansinės priemonės (B9 straipsnis) ir
                           
                        
                              (f)
                           
                           
                              valstybės paskolos (B10–B12 straipsniai).
                           
                        
            Po B9 straipsnio įterpiama antraštė ir B10–B12 straipsniai.
      
         Valstybės paskolos
      
      
                  B10
               
               
                  Pirmą kartą standartus taikantis ūkio subjektas visas valstybės paskolas, gautas kaip finansinį įsipareigojimą arba nuosavybės priemonę, grupuoja pagal 32-ąjį TAS „Finansinės priemonės. Pateikimas“. Išskyrus B11 straipsnyje leidžiamus atvejus, pirmą kartą standartus taikantis ūkio subjektas turi taikyti 9-ojo TFAS „Finansinės priemonės“ ir 20-ojo TAS „Valstybės dotacijų apskaita ir informacijos apie valstybės paramą atskleidimas“ reikalavimus perspektyviai valstybės paskoloms, turimoms TFAS taikymo pradžios datą, ir atitinkamo pelno iš valstybės paskolos mažesnėmis nei rinkos palūkanomis neturi pripažinti valstybės dotacija. Taigi, jei pirmą kartą standartus taikantis ūkio subjektas pagal anksčiau taikytus BAP valstybės paskolą mažesnėmis nei rinkos palūkanomis pripažino ir vertino TFAS reikalavimų neatitinkančiu pagrindu, savo pradinėje pagal TFAS parengtoje finansinės būklės ataskaitoje jis nurodo pagal anksčiau taikytus BAP nustatytą paskolos balansinę vertę TFAS taikymo pradžios datą. Po TFAS taikymo pradžios datos tokioms paskoloms vertinti ūkio subjektas taiko 9-ąjį TFAS.
               
            
                  B11
               
               
                  Nepaisydamas B10 straipsnio, ūkio subjektas gali taikyti 9-ojo TFAS ir 20-ojo TAS reikalavimus retrospektyviai bet kokiai valstybės paskolai, suteiktai iki TFAS taikymo pradžios datos, jei tam reikalinga informacija buvo gauta tos paskolos pirminės apskaitos metu.
               
            
                  B12
               
               
                  B10 ir B11 straipsnių reikalavimai ir rekomendacijos ūkio subjektui nedraudžia pasinaudoti D19–D19D straipsniuose aprašytomis išimtimis, susijusiomis su anksčiau pripažintų finansinių priemonių vertinimu tikrąja verte, kurios pokyčiai pripažįstami pelnu arba nuostoliais.